A Bizottság 2004/57/EK irányelve
(2004. április 23.)
a pirotechnikai tárgyaknak és egyes lőszereknek a polgári felhasználású robbanóanyagok forgalomba hozatalára és felügyeletére vonatozó rendelkezések harmonizációjáról szóló 93/15/EGK tanácsi irányelv alkalmazásában történő meghatározásáról
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó B szerződésre,
tekintettel a polgári felhasználású robbanóanyagok forgalomba hozatalára és felügyeletére vonatozó rendelkezések harmonizációjáról szóló, 1993. április 5-i 93/15/EGK tanácsi irányelvre [1], és különösen annak 13. cikke (3) bekezdésére,
mivel:
(1) A 93/15/EGK irányelv olyan robbanóanyagokra és -eszközökre vonatkozik, amelyek a veszélyes áruk szállítására vonatkozó ENSZ-ajánlások szerint annak minősülnek és az ajánlások 1. osztályába tartoznak. A pirotechnikai tárgyak azonban egyértelműen nem tartoznak az irányelv alkalmazási körébe.
(2) Következésképpen a 93/15/EGK irányelvnek az egész Közösségben történő egységes alkalmazása biztosítása érdekében - hivatkozva a vonatkozó ENSZ-ajánlásokra - szükséges meghatározni a pirotechnikai tárgynak minősülő eszközök fogalmát.
(3) Egyes, az ENSZ-ajánlások 1. osztályába tartozó eszközök kettős funkcióval rendelkeznek, hiszen robbanóanyagként és pirotechnikai tárgyként is használhatók. A 93/15/EGK irányelv következetes alkalmazása érdekében rendelkezni kell tehát ezen eszközök azonosításáról azok domináns jellemzői alapján, azaz arról, hogy robbanóanyagnak vagy pirotechnikai tárgynak minősülnek-e.
(4) Az ezen irányelvben előírt rendelkezések összhangban vannak a 93/15/EGK irányelv 13. cikkével létrehozott bizottság véleményével,
ELFOGADTA EZT AZ IRÁNYELVET:
1. cikk
A 93/15/EGK irányelv 1. cikke (3) bekezdése második és részben harmadik francia bekezdése végrehajtásának céljából ezen irányelv I. melléklete tartalmazza azon eszközök jegyzékét, amelyeket a vonatkozó ENSZ-ajánlások pirotechnikai tárgynak vagy lőszernek minősítenek.
2. cikk
A 93/15/EGK irányelv 1. cikke (3) bekezdése második francia bekezdése végrehajtásának céljából ezen irányelv II. melléklete tartalmazza azon eszközök jegyzékét, amelyek tekintetében meg kell határozni, hogy azok pirotechnikai tárgyaknak vagy robbanóanyagoknak minősülnek-e.
3. cikk
(1) A tagállamok legkésőbb 2004. december 31-ig elfogadják és kihirdetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek megfeleljenek. E rendelkezések szövegét, valamint a rendelkezések és ezen irányelv közötti megfelelési táblázatot haladéktalanul közlik a Bizottsággal.
Ezeket a rendelkezéseket 2005. január 31-től kell alkalmazni.
Amikor a tagállamok elfogadják ezeket a rendelkezéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.
(2) A tagállamok közlik a Bizottsággal nemzeti joguknak azokat a főbb rendelkezéseit, amelyeket az ezen irányelv által szabályozott területen fogadnak el.
4. cikk
Ez az irányelv az Európai Unió Hivatalos Lapjában való kihirdetését követő 20. napon lép hatályba.
5. cikk
Ennek az irányelvnek a tagállamok a címzettjei.
Kelt Brüsszelben, 2004. április 23-án.